Man mik glo vir seekoei, wond vrouFoto ter illustrasie. (Foto: pixabay) ’n 77-jarige man is Dinsdag in hegtenis geneem vir poging tot moord nadat hy glo ’n vrou langs die Mogolrivier in Limpopo gewond het. Die man beweer hy het vir ’n seekoei in die water gemik en toe die vrou raakgeskiet. Volgens lt.kol. Mamphaswa Seabi, polisiewoordvoerder, het ’n paartjie by die Mogolrivier, naby ŉ kleinhoewe, visgevang. Die verdagte het na bewering omstreeks 14:00 skote in die rigting van die paartjie gevuur. “’n 38-jarige vrou is gewond. Haar vriend het weggekom en die polisie en nooddienste ontbied,” sê Seabi. Die vrou is met ŉ ambulans na ŉ hospitaal geneem. “Die polisie het die man summier in hegtenis geneem. Hulle het ook beslag gelê op twee gewere, een rewolwer, een pistool en twee windbukse.” Die polisie ondersoek ’n saak van poging tot moord. Lt.genl. Thembi Hadebe, die provinsiale polisiehoof in Limpopo, het ŉ beroep op mense gedoen om vuurwapens verantwoordelik te hanteer. Die man sal na verwagting Donderdag in die landdroshof op Lephalale verskyn.